text: РЕГЛАМЕНТ ЗА ИЗПЪЛНЕНИЕ (ЕС) № 768/2013 НА КОМИСИЯТА
  от 8 август 2013 година
  за изменение на Регламент (ЕО) № 917/2004 относно подробни правила за прилагането на Регламент (ЕО) № 797/2004 на Съвета относно мерките за подобряване на общите условия за производство и търговия с пчелни продукти
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 110 във връзка с член 4 от него,
  като има предвид, че:
  (1)
  В Регламент (ЕО) № 917/2004 на Комисията (2) са установени разпоредбите за прилагане на националните програми в областта на пчеларството, предвидени в член 105 от Регламент (ЕО) № 1234/2007. Съгласно член 2, параграфи 2 и 3 от Регламент (ЕО) № 917/2004 мерките на програмите в областта на пчеларството, предвидени за всяка отделна година от тригодишния период, трябва да бъдат предприети преди 31 август на финансовата година, към която се отнасят, като плащанията трябва да бъдат извършени по време на годишното изпълнение, определено от 16 октомври същата година до 15 октомври на следващата година. В резултат на това държавите членки не могат да изпълняват мерки в областта на пчеларството в периода между 1 септември на годината, за която се отнася програмата в областта на пчеларството, и 15 октомври на същата година.
  (2)
  С цел да не се допусне прекъсване между изпълнението и финансирането на мерките в областта на пчеларството, съответните дати следва да бъдат променени, така че мерките да могат да се прилагат през цялата година.
  (3)
  Финансовото участие на Съюза в националните програми в областта на пчеларството се определя в зависимост от преброяването на пчелите/броя на пчелните кошери във всяка държава членка съгласно приложение I към Регламент (ЕО) № 917/2004.
  (4)
  В съответствие с член 109 от Регламент (ЕО) № 1234/2007 държавите членки представиха националните си програми в областта на пчеларството и актуализираха броя на кошерите, както е предвидено в член 1, буква а) от Регламент (ЕО) № 917/2004. Актуализираният брой на кошерите следва да бъде отразен в приложение I към Регламент (ЕО) № 917/2004.
  (5)
  Поради това Регламент (ЕО) № 917/2004 следва да бъде съответно изменен.
  (6)
  Измененията, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 917/2004 се изменя, както следва:
  1)
  В член 2 параграфи 2 и 3 се заменят със следното:
  „2. Всяка година на програмата в областта на пчеларството („пчеларска година“) е с продължителност 12 последователни месеца от 1 септември до 31 август.
  3. Определените за всяка пчеларска година мерки от програмата в областта на пчеларството се изпълняват изцяло в рамките на съответната пчеларска година.
  Плащанията, свързани с изпълняваните по време на всяка пчеларска година мерки, се извършват в рамките на дванадесетмесечния период, започващ на 16 октомври през същата пчеларска година и завършващ на 15 октомври следващата година.“
  2)
  Приложение I се заменя с текста, съдържащ се в приложението към настоящия регламент.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Прилага се от 2014 пчеларска година, започваща на 1 септември 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 8 август 2013 година.